钦定古今图书集成/方舆汇编/职方典/第1340卷 > 《湖山重辟南岩记》曾化龙
## 钦定古今图书集成/方舆汇编/职方典/第1340卷 > 《湖山重辟南岩记》曾化龙

南，喦结湖山之腰，怪石竦峙，云树郁葱，盖奇胜也。往
者荆榛未芟，髑髅与狐兔相为窟宅。耽奇者流，间一
攀藤眺听，临风生感，心魂为寒迨神庙。中叶，其乡章
别驾始辟以祀李伯阳，山之须眉面目，寖寖乎具矣。
无几而榱桷倾圮，蓬蒿又满，饿鼪昼鸣，人踪寂历。岂
倏兴倏废，数有固然。虽以伯阳之灵爽，石丈之英标，
不能不坠落于寒烟荒草中耶？一日，征君陈公低徊
其下，谓“洞峦雅擅神镂，顾使泯没不彰，我辈空具济
胜，毋乃负罪山灵。”爰鸠工庀材，缘山而亭之，缘亭而
阁之。塑金身，集龙象，辟静室数十椽，置僧田若干亩。
于是幽香夜腾，疏钟晨动。向在寒烟荒草中者，今且
为西国之鹫岭，马祖之丛林矣。予谓山川遭逢，不异
措大。当其致身通显，则户外鹤盖成阴，流水接轸。如
其不偶，遁深林而友麋鹿，虽歌出金石，犹之蛙鸣蝉
噪耳。嗟夫！征君不遇也者，髑髅穴之，狐兔家之牧竖
樵夫，相戒不入。何以今日游屐所至，皆坐卧不能去，
而且籍籍称应接不暇也哉？山僧走温陵，告予曰：“征
君开疆置田之功德”，不可没；其姻娅捐赀者，功德亦
不可没也。今征君巳矣，敢乞一言，以志不朽。因念征
君长嗣衍虞，为余首拔士，才致飙发，名满乡邑；其诸
郎皆英英珪璋器也。往予奉简书，较潮士时曾觞咏
于此矣。忆风光之如昨，怅幽人之已遥，遂泚笔为之
记。征君讳廷策，字颖夫；觐墀其别号也。